ar kuru Regulu (ES) Nr. 1303/2013 groza attiecībā uz konkrētiem noteikumiem, kas saistīti ar finanšu pārvaldību konkrētām dalībvalstīm, kuras saskaras ar nopietnām grūtībām vai kurām draud šādas grūtības saistībā ar to finanšu stabilitāti

PASKAIDROJUMA RAKSTS

1.PRIEKŠLIKUMA KONTEKSTS

Priekšlikuma pamatojums un mērķi

Ieilgusī finanšu un ekonomikas krīze, dalībvalstīm īstenojot nepieciešamās fiskālās konsolidācijas rīcībpolitikas, ir radījusi spiedienu uz valstu finanšu resursiem. Šajā kontekstā attiecībā uz investīcijām tautsaimniecības izaugsmē un darbavietu radīšanā ir īpaši svarīgi nodrošināt Eiropas strukturālo un investīciju fondu (ESIF) atbalstīto programmu netraucētu īstenošanu.

Programmu īstenošana bieži vien ir problemātiska, arī fiskālās konsolidācijas radīto likviditātes problēmu dēļ. Tas jo īpaši attiecas uz dalībvalstīm, kuras krīze ir skārusi visvairāk un kuras saskaņā ar korekciju programmu ir saņēmušas finansiālo palīdzību.

Lai nodrošinātu, ka dalībvalstis turpina īstenot ESIF programmas vietējā līmenī un izmaksā līdzekļus projektiem, Eiropas Parlamenta un Padomes 2013. gada 17. decembra Regulas (ES) Nr. 1303/2013 24. pants dod Komisijai tiesības no 2014. gada 1. janvāra līdz 2016. gada 30. jūnijam izmaksāt lielākus maksājumus ("papildu maksājumus") valstīm, kuras saņēmušas finansiālo palīdzību pēc 2013. gada 21. decembra.

Minētajā laikposmā piecas valstis, proti, Kipra, Grieķija, Īrija, Portugāle un Rumānija, bija tiesīgas saņemt papildu finansējumu.

Turklāt Regulas (ES) Nr. 1303/2013 120. pantā ir noteikts, ka no 2014. gada 1. janvāra līdz 2017. gada 30. jūnijam maksimālā līdzfinansējuma likme katra prioritārā virziena līmenī visām ERAF un ESF atbalstītajām darbības programmām Kiprā ir 85 %, nevis 50 %, kas piemērojami vairāk attīstītos reģionos. Šī ārkārtas līdzfinansējuma likme tika piešķirta Kiprai, ņemot vērā nestabilo situāciju šīs valsts ekonomikā. Minētais pasākums, palielinot kohēzijas politikas finansētajām investīcijām vajadzīgo fiskālo telpu, palīdz pārvarēt laikposmu, kad, no vienas puses, būs vajadzīgas lielas publiskās investīcijas un, no otras puses, turpināsies fiskālās konsolidācijas centieni.

Regulas (ES) Nr. 1303/2013 24. panta 3. punktā un 120. panta 3. punktā ir noteikts, ka Komisijai ir jāpārskata šie divi finansiālie noteikumi un vajadzības gadījumā līdz 2016. gada 30. jūnijam jāiesniedz likumdošanas priekšlikums par iespēju tos pagarināt.

Šis priekšlikums, neveicot grozījumus visā ESIF 2014–2020. gadam paredzētajā piešķīrumā, Komisijai dotu iespēju turpināt veikt palielinātos maksājumus ikvienai dalībvalstij, kas saņems finansiālo palīdzību pēc 2016. gada 30. jūnija laikposmā, kurā attiecīgajai dalībvalstij tiks piemērots šis atbalsta mehānisms. Turklāt šis priekšlikums Kiprai dotu iespēju līdz programmas slēgšanai piemērot maksimālo līdzfinansējuma likmi 85 % apmērā.

Šie pasākumi nodrošinātu papildu finansiālos līdzekļus vai nepieciešamo budžeta elastību, lai atvieglotu ESIF programmu īstenošanu uz vietas.

Vispārīgais konteksts un spēkā esošie noteikumi priekšlikuma jomā

Regulas (ES) Nr. 1303/2013 24. pantā ir noteikts, ka pēc tādas dalībvalsts pieprasījuma, kas ir nonākusi īslaicīgās budžeta grūtībās (runa ir par dalībvalstīm, kuras pēc 2013. gada 21. decembra ir saņēmušas finansiālo palīdzību saskaņā ar korekciju programmu), starpposma maksājumus var palielināt par 10 procentpunktiem virs līdzfinansējuma likmes, kas piemērojama katram prioritātes virzienam attiecībā uz ERAF, ESF un Kohēzijas fondu vai katram pasākumam attiecībā uz ELFLA un EJZF, ar nosacījumu, ka dalībvalsts iesniedz attiecīgu pieprasījumu. Šo noteikumu patlaban piemēro līdz 2016. gada 30. jūnijam.

Regulas (ES) Nr. 1303/2013 120. panta 3. punktā ir noteikts, ka no 2014. gada 1. janvāra līdz 2017. gada 30. jūnijam maksimālā līdzfinansējuma likme katra prioritārā virziena līmenī visām ERAF un ESF atbalstītajām darbības programmām Kiprā ir 85 %, nevis 50 %, kas piemērojami vairāk attīstītos reģionos.

Saskanība ar citām ES politikas jomām

Šis priekšlikums saskan ar citiem priekšlikumiem un iniciatīvām, kuras Eiropas Komisija pieņēmusi, reaģējot uz finanšu krīzi.

2.JURIDISKAIS PAMATS, SUBSIDIARITĀTE UN PROPORCIONALITĀTE

Juridiskais pamats

Regulā (ES) Nr. 1303/2013 ir paredzēti kopīgi noteikumi, kas piemērojami ESI fondiem. Pamatojoties uz dalītas pārvaldības principu, ko īsteno Eiropas Komisija un dalībvalstis, šajā regulā ir ietverti noteikumi, kas reglamentē plānošanas procesu, kā arī programmu administrēšanu (arī finanšu pārvaldību), uzraudzību, finanšu kontroli un projektu izvērtēšanu.